Talous- ja sosiaalikomitean lausunto aiheesta "Ehdotus Euroopan parlamentin ja neuvoston asetus muuntogeenisten organismien siirroista valtioiden rajojen yli" (KOM(2002) 85 lopullinen – 2002/0046 COD)



Virallinen lehti nro C 241 , 07/10/2002 s. 0062 - 0063



Talous- ja sosiaalikomitean lausunto aiheesta "Ehdotus Euroopan parlamentin ja neuvoston asetus muuntogeenisten organismien siirroista valtioiden rajojen yli" (KOM(2002) 85 lopullinen - 2002/0046 COD) (2002/C 241/11) Neuvosto päätti 1. maaliskuuta 2002 Euroopan yhteisön perustamissopimuksen 175 artiklan nojalla pyytää talous- ja sosiaalikomitean lausunnon edellä mainitusta ehdotuksesta. Asian valmistelusta vastannut "maatalous, maaseudun kehittäminen, ympäristö" -jaosto antoi lausuntonsa 21. kesäkuuta 2002. Esittelijä oli José Maria Espuny Moyano. Talous- ja sosiaalikomitea hyväksyi 17. ja 18. heinäkuuta 2002 pitämässään 392. täysistunnossa (heinäkuun 17. päivän kokouksessa) seuraavan lausunnon. Äänestyksessä annettiin 123 ääntä puolesta ja 2 vastaan 2:n pidättyessä äänestämästä. 1. Komission ehdotus 1.1. Komission ehdotuksen tavoitteena on Cartagenan bioturvallisuuspöytäkirjan mukaisesti perustaa yhteinen ilmoitus- ja tietojärjestelmä yhteisön ulkopuolisiin maihin suuntautuvaa muuntogeenisten organismien (GMO) vientiä varten, jotta voitaisiin myötävaikuttaa riittävän suojan varmistamiseen GMO:ien turvallisessa siirrossa, käsittelyssä ja käytössä. 1.1.1. Ehdotus jakautuu neljään lukuun: tavoitteet, soveltamisala ja määritelmät; GMO:ien vienti yhteisön ulkopuolisiin maihin; tahattomat valtioiden rajat ylittävät siirrot sekä yleiset säännökset. 1.2. Soveltamisala 1.2.1. Ehdotettua asetusta sovelletaan kaikkien sellaisten GMO:ien vientiin ja tahattomiin valtioiden rajat ylittäviin siirtoihin, joilla voi olla haitallisia vaikutuksia biologisen monimuotoisuuden suojeluun ja kestävään käyttöön. Samoin otetaan huomioon myös ihmisten terveydelle aiheutuvat riskit. 1.2.2. Asetuksen soveltamisalaan eivät kuulu ihmisten käyttöön tarkoitetut lääkkeet eivätkä sellaiset tarkoituksellisesti ympäristöön levitettävät GMO:t, joilla pöytäkirjan sopimuspuolten päätöksen mukaan ei todennäköisesti ole haitallisia vaikutuksia. 1.3. GMO:ien vienti yhteisön ulkopuolisiin maihin (II luku) 1.3.1. Viejä tekee ilmoituksen tuontimaan toimivaltaisille viranomaisille ennen ensimmäistä tarkoituksellisesti ympäristöön levitettäväksi tarkoitetun GMO:n siirtoa valtioiden rajojen yli. 1.3.2. Jos ilmoitukseen ei vastata määräajan kuluessa ilmoituksen vastaanottamisesta, viejän on lähetettävä toinen ilmoitus. Viejän on pidettävä kirjaa ilmoituksista ja vastaanottoilmoituksista ja lähetettävä kopiot näistä asiakirjoista viejäjäsenvaltion toimivaltaiselle kansalliselle viranomaiselle ja komissiolle. 1.3.3. Komissio ilmoittaa yhteisön puolesta bioturvallisuuden tiedonvälitysjärjestelmään kaikki lopulliset päätökset, jotka koskevat sellaisten GMO:ien käyttöä yhteisössä, joita saatetaan siirtää valtioiden rajojen yli käytettäväksi suoraan elintarvikkeena, rehuna tai jalostukseen, mukaan luettuina markkinoille saattamista koskevat päätökset. 1.3.4. Viejien on varmistettava, että tuotteen vastaanottavalle toimijalle annetaan tieto siitä, että tuote sisältää GMO:eja tai koostuu niistä, ja toimitetaan kyseisille GMO:eille osoitettu yksilöllinen koodi (osoitetut yksilölliset koodit) tai toimijan ilmoitus, että tuotetta saa käyttää ainoastaan elintarvikkeena, rehuna tai jalostukseen, sekä ilmoitus niiden GMO:ien yksilöllisistä koodeista, joita tuote saattaa sisältää. 1.3.5. Kaikki olennainen tieto tulee toimittaa bioturvallisuuden tiedonvälitysjärjestelmään, jotta tiedot voidaan koordinoida ja yhdenmukaistaa asianmukaisesti. 1.4. Tahattomat valtioiden rajat ylittävät siirrot 1.4.1. Jäsenvaltioiden on toteutettava tarvittavat toimet yleisölle tiedottamiseksi ja ilmoituksen tekemiseksi viipymättä komissiolle, muille jäsenvaltioille, vaikutusten kohteena tai mahdollisesti vaikutusten kohteena oleville valtioille, bioturvallisuuden tiedonvälitysjärjestelmään ja tarvittaessa asianmukaisille kansainvälisille järjestöille sekä neuvoteltava vaikutusten kohteena tai mahdollisesti vaikutusten kohteena olevan valtion kanssa tapauksissa, jotka voivat johtaa GMO:n tahattomaan leviämiseen. Kyseisten tietojen on sisällettävä ehdotetun asetuksen liitteessä III määritellyt tiedot. 1.5. Yleiset säännökset 1.5.1. Yleisissä säännöksissä määrätään tiedoista, jotka jäsenvaltioiden tulee ilmoittaa komissiolle, sekä tiedoista, jotka komissio ilmoittaa bioturvallisuuden tiedonvälitysjärjestelmään. 1.5.2. Komissio nimeää yhden tiedonvälityskeskuksen, ja kukin jäsenvaltio nimeää omansa samoin kuin toimivaltaisen kansallisen viranomaisen. 1.5.3. Kunkin jäsenvaltion on säädettävä asiaankuuluvasta seuraamusjärjestelmästä. 2. Yleistä 2.1. Komitea pitää Cartagenan bioturvallisuuspöytäkirjan täytäntöönpanoa tärkeänä, jotta pystyttäisiin varmistamaan tehokkaasti biologisen monimuotoisuuden suojelu ja kestävä käyttö sekä välttämään ihmisten terveydelle aiheutuvat riskit. 2.2. ETSK on tyytyväinen komission ehdotukseen, koska se selkeyttää muuntogeenisiä organismeja koskevaa lainsäädäntöä entisestään ja koska ennalta varautumisen periaate otetaan siinä tehokkaasti huomioon. 2.3. ETSK arvioi bioturvallisuuden tiedonvälitysjärjestelmälle osoitetulla koordinointitehtävällä olevan selvästi hyödyllisiä vaikutuksia. 2.4. Komission ehdotuksella ei ole taloudellisia vaikutuksia tuontiin; siihen sovelletaan jatkossakin yhteisön lainsäädäntöä. Ehdotuksella on vähäisiä taloudellisia vaikutuksia vientiin, mutta se parantaa oikeusvarmuutta. 3. Erityistä 3.1. Cartagenan bioturvallisuuspöytäkirjan 23 artiklan 3 kohdassa todetaan, että sopimuspuolet tiedottavat kansalaisille siitä, miten nämä voivat tutustua bioturvallisuuden tiedonvälitysjärjestelmään. ETSK huomauttaa, että komission ehdotuksessa asetukseksi ei ole asiasta mitään mainintaa. 3.2. Ehdotetun asetuksen 13 artiklassa ("Seuraamukset") säädetään, että jäsenvaltioiden on vahvistettava säännösten rikkomiseen sovellettavia seuraamuksia koskevat säännöt ja ryhdyttävä tarvittaviin toimenpiteisiin niiden täytäntöönpanemiseksi. ETSK on tietoinen siitä, että seuraamusjärjestelmä kuuluu jäsenvaltioiden yksinomaiseen toimivaltaan, mutta ehdottaa kuitenkin, että ryhdytään tarvittaviin toimiin sekä rikkomusten määritelmien että seuraamusten suuruuden yhdenmukaistamiseksi eri jäsenvaltioissa. 3.3. ETSK:aa huolestuttaa se mahdollinen ongelma, että viejän ilmoituksiin ei vastata, jolloin vienti saattaa tosiasiassa lamaantua. Sillä puolestaan olisi taloudellisia vaikutuksia. Komitea katsoo kuitenkin, että asetetut määräajat (60 päivää ensimmäisen ilmoituksen vastaanottamisesta ilmoittamiselle, 270 päivää ensimmäiseen ilmoitukseen vastaamiselle ja 60 päivää toiseen ilmoitukseen vastaamiselle; toinen ilmoitus on tehtävä, mikäli ensimmäiseen ilmoitukseen ei ole vastattu mainitun 270 päivän määräajan kuluessa) voivat vaikuttaa haitallisesti kaupankäyntiin. Olisiko näitä määräaikoja mahdollista lyhentää? 3.4. ETSK on tyytyväinen siihen, että komissio noudattaa GMO:ien tahallisen tai tahattoman leviämisen kaltaisessa kiistanalaisessa asiassa tiukasti ennalta varautumisen periaatetta Cartagenan bioturvallisuuspöytäkirjan 1 artiklan ohjeiden mukaisesti. Kyseinen periaate sisältyy jo ympäristöä ja kehitystä koskevan Rion julistuksen 15. periaatteeseen. Bryssel, 17. heinäkuuta 2002. Talous- ja sosiaalikomitean puheenjohtaja Göke Frerichs